Ákært vegna samtals rúmlega 119 milljóna kr.
Eftir Brján Jónasson brjann@mbl.is
AÐALMEÐFERÐ í máli fyrirtækja tengdra Frjálsri fjölmiðlun hófst fyrir Héraðsdómi Reykjavíkur í gær, og er búist við að réttarhöldin muni standa það sem eftir er vikunnar. Sakborningar í málinu eru alls tíu, en ákært er í samtals níu ákæruliðum. Í átta tilvikum vegna brots á lögum um skil á vörslusköttum, en í einu vegna umboðssvika.
Ákært er vegna brota í starfsemi alls átta fyrirtækja sem utan eitt tengjast á einn eða annan hátt Frjálsri fjölmiðlun ehf., sem tekið var til gjaldþrotaskipta í júlí 2002. Meint brot áttu sér stað á árabilinu 2000 til 2003, en félögin sjálf hafa öll verið lýst gjaldþrota.
Ákært er vegna samtals rúmlega 119 milljóna króna. Þar af eru um 57,7 milljónir vegna brota á lögum um staðgreiðslu opinberra gjalda, um 36,7 milljónir vegna brota á lögum um virðisaukaskatt, og 24,8 milljónir vegna umboðssvika. Brotin eru ýmist talin varða við almenn hegningarlög, lög um virðisaukaskatt og/eða lög um staðgreiðslu opinberra gjalda, og eru yfirleitt fleiri en einn ákærðir vegna hvers ætlaðs brots.
Við upphaf aðalmeðferðarinnar í gær leiðrétti Jón H. Snorrason, saksóknari og yfirmaður efnahagsbrotadeildar ríkislögreglustjóra, nokkrar upphæðir sem ákært er vegna, en við það lækkaði heildarupphæðin um liðlega 10 milljónir króna.
Fimm sakborninga í málinu gáfu í gær skýrslu fyrir dómi, ásamt tveimur vitnum. Svavar Ásbjörnsson, sem í ákæru er sagður hafa verið fyrrverandi fjármálastjóri Visir.is ehf., reið á vaðið, en hann er ásamt Eyjólfi Sveinssyni ákærður fyrir umboðssvik. Svavar neitar sök.
Talið er að Svavar hafi millifært samtals liðlega 24,8 milljónir króna í 24 færslum af reikningi Visir.is á reikninga annarra fyrirtækja á tímabilinu frá 29. apríl til 27. maí 2002, sem yfirdró reikninginn um ríflega 23,9 milljónir króna. Engin yfirdráttarheimild var fyrir hendi á reikningnum, sem var í Sparisjóði Reykjavíkur og nágrennis (SPRON).
Jón H. Snorrason saksóknari spurði Svavar um starf sitt hjá Visir.is, en fyrirtækið rak samnefndan vef, og var nátengt Fréttablaðinu ehf., sem á þeim tíma gaf út Fréttablaðið . Hann sagðist hafa starfað sem rekstrarstjóri Visir.is frá júlí 2001 til áramóta 2001-2002, og hafi starf hans heyrt undir Eyjólf Sveinsson.
Eftir að hann hætti hjá Visir.is fluttist starf hans til Fréttablaðsins, þar sem hann gegndi svipuðu starfi, og sagði Svavar að þar hefði Eyjólfur líka verið sinn yfirmaður. Auk þess hefði Gunnar Smári Egilsson, þáverandi ritstjóri Fréttablaðsins, "haft puttana í öllu sem gerðist", svo sem auglýsingasölu, innheimtu og ritstjórn. Í raun hefði fjármálastjórn skipst á milli sín, Eyjólfs og Gunnars Smára.
Svavar sagði að yfirdrátturinn á umræddum reikningi hefði komið þannig til að eftir að Visir.is var seldur til Femin ehf. hefði hann átt von á greiðslum að upphæð samtals 60 milljónir króna. Hann hefði vitað að fyrst væri von á 12 milljónum króna og síðar 18 milljónum króna, en afgangurinn kæmi síðar.
Sjá ítarlega umfjöllun í Morgunblaðinu í dag.
AÐALMEÐFERÐ í máli fyrirtækja tengdra Frjálsri fjölmiðlun hófst fyrir Héraðsdómi Reykjavíkur í gær, og er búist við að réttarhöldin muni standa það sem eftir er vikunnar.
Ákært er vegna brota í starfsemi alls átta fyrirtækja sem utan eitt tengjast á einn eða annan hátt Frjálsri fjölmiðlun ehf., sem tekið var til gjaldþrotaskipta í júlí 2002.
Ákært er vegna samtals rúmlega 119 milljóna króna.
Fimm sakborninga í málinu gáfu í gær skýrslu fyrir dómi, ásamt tveimur vitnum.
Svavar Ásbjörnsson, sem í ákæru er sagður hafa verið fyrrverandi fjármálastjóri Visir.is ehf., reið á vaðið, en hann er ásamt Eyjólfi Sveinssyni ákærður fyrir umboðssvik.
Talið er að Svavar hafi millifært samtals liðlega 24,8 milljónir króna í 24 færslum af reikningi Visir.is á reikninga annarra fyrirtækja á tímabilinu frá 29. apríl til 27. maí 2002.
Hann sagðist hafa starfað sem rekstrarstjóri Visir.is frá júlí 2001 til áramóta 2001-2002, og hafi starf hans heyrt undir Eyjólf Sveinsson.
Eftir að hann hætti hjá Visir.is fluttist starf hans til Fréttablaðsins, þar sem hann gegndi svipuðu starfi, og sagði Svavar að þar hefði Eyjólfur líka verið sinn yfirmaður.
Auk þess hefði Gunnar Smári Egilsson, þáverandi ritstjóri Fréttablaðsins, "haft puttana í öllu sem gerðist".